આ જાતિનો મુખ્ય વ્યવસાય પોલીસ દળના માણસો તરીકે કામ કરવાનો હતો અને આજે પણ એમાનાં ઘણા પોલીસ દળમાં નોકરી કરે છે. અગાઉ તેઓ દેશી રાજયોની સેવાઓમાં “સિપાઈ” તરીકે કામગીરી બજાવતા હતા. પરંતુ હાલ એમાંના કેટલાક પટ્ટાવાળા તરીકે કામગીરી બજાવે છે. અને કેટલાક બીડી-કામદાર, હોટલ-બોય, ઘોડાગાડી હાંકનાર વગેરે જેવી અન્ય નાની કામગીરી બજાવે છે. કટુંબ દીઠ એમની સરેરાશ માસિક આવક રૂા. ૧૦૦ થી ૨૦૦ જેટલી હોય છે. (આ આવક ૧૯૭૮ માં બક્ષીપંચના અહેવાલ વખતની છે) સંભવતઃ રાજવીઓના વર્ગની નાબૂદીને કારણે એ પૈકી ઘણાને રોજગારીની બાબતમાં ભારે સહન કરવું પડયું હતું. અને એમને જુદાં જુદાં પ્રકારના નાનાં વ્યવસાય અને નોકરીઓ સ્વીકારવા પડયાં હતા. એ જ જાતિની ઘણી સ્ત્રીઓ પડદો (બુરખો) રાખે છે અને એથી તે બહારની કામગીરી બજાવીને કુટુંબને એની કમાણીમાં સરળતાથી સહાય કરી શકતી નથી. કુટુંબમાં લાંબી માંદગી જેવા કેટલાક પ્રસંગોએ એઓ “પીર” વગેરેનો આશરો લે છે.